WENGEN. Rakúsky reprezentant Marco Schwarz dosiahol iba druhý triumf v kariére v seriáli Svetového pohára, keď v piatok ovládol alpskú kombináciu mužov vo švajčiarskom Wengene.
Triumfoval v slalome i zjazde
Dvadsaťtriročný rodák z Villachu viedol už po predpoludňajšom slalomovom kole a prvú pozíciu si udržal aj v popoludňajšom zjazde.
Druhý skončil s odstupom 42 stotín sekundy Francúz Victor Muffat-Jeandet, ktorý bol po slalomovej časti tretí.
Z druhej priečky na tretiu klesol v zjazde ďalší francúzsky pretekár Alexis Pinturault (+1,12 s).
Bendik dosiahol svoje najlepšie umiestnenie
Slovenský reprezentant Martin Bendik bol po slalome na 37. pozícii, po zjazde sa posunul na konečný 35. stupienok s odstupom 13,45 s na víťaza. Vo Wengene sa konala prvá tohtosezónna kombinácia SP, druhá bude vo februári v bulharskom stredisku Bansko.
Dvadsaťpäťročný popradský rodák dosiahol zatiaľ najvyššie umiestnenie v SP v kariére, jeho maximom bolo zatiaľ 57. miesto v minuloročnom zjazde v nórskom Kvitfjelli.
V celkovom hodnotení Svetového pohára sa na čele nič nezmenilo, keďže prvý Marcel Hirscher z Rakúska ani druhý Henrik Kristoffersen z Nórska v piatok neštartovali.
Loading...
Svetový pohár v zjazdovom lyžovaní - Wengen - piatok:
Alpská kombinácia mužov (slalomové kolo + zjazd):
|1.||Marco Schwarz||Rakúsko||2:36,92 min|
|2.||Victor Muffat-Jeandet||Francúzsko||+0,42 s|
|3.||Alexis Pinturault||Francúzsko||+1,12|
|4.||Mauro Caviezel||Švajčiarsko||+1,23|
|5.||Romed Baumann||Rakúsko||+1,56|
|6.||Pavel Trichičev||Rusko||+1,83|
|35.||Martin Bendik||Slovensko||+13,45|
Celkové poradie vo Svetovom pohári (po 21 zo 41 pretekov):
|1.||Marcel Hirscher||Rakúsko||976 bodov|
|2.||Henrik Kristoffersen||Nórsko||571|
|3.||Alexis Pinturault||Francúzsko||554|
|4.||Max Franz||Rakúsko||408|
|5.||Alexander Aamodt Kilde||Nórsko||392|
|6.||Marco Schwarz||Rakúsko||384|
|99.||Adam Žampa||Slovensko||24|
|120.||Andreas Žampa||Slovensko||11|